Direktiva Komisije 98/54/ES

z dne 16. julija 1998

o spremembi direktiv 71/250/EGS, 72/199/EGS, 73/46/EGS in razveljavitvi Direktive 75/84/EGS

(Besedilo velja za EGP)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 70/373/EGS z dne 20. julija 1970 o uvedbi metod vzorčenja in analiz Skupnosti za uradni nadzor krme [1], kakor je bila nazadnje spremenjena z Aktom o pristopu Avstrije, Finske in Švedske, ter zlasti člena 2 Direktive,

ker Direktiva 70/373/EGS zahteva, da se uradni nadzor krme izvaja z uporabo metod vzorčenja in analiz Skupnosti zaradi preverjanja izpolnjevanja zahtev, določenih z zakoni in drugimi predpisi v zvezi s kakovostjo in sestavo krme;

ker Prva direktiva Komisije 71/250/EGS z dne 15. junija 1971 o določitvi analitskih metod Skupnosti za uradni nadzor krme [2], kakor je bila nazadnje spremenjena z Direktivo 81/680/EGS [3], določa med drugim analitske metode za določanje alkaloidov v bobu; ker Direktiva Komisije 74/63/EGS z dne 17. decembra 1973 o določitvi mejnih vrednosti za neželene snovi in proizvode v krmi [4], kakor je bila nazadnje spremenjena z Direktivo 97/8/ES [5], za krmo ne zahteva uradnega nadzora prisotnosti alkaloidov v bobu; ker torej analitska metoda Skupnosti za uradni nadzor alkaloidov v bobu ni potrebna in je primerno to metodo črtati;

ker Tretja direktiva Komisije 72/199/EGS z dne 27. aprila 1972 o določitvi analitskih metod Skupnosti za uradni nadzor krme [6], kakor je bila nazadnje spremenjena z Direktivo 93/28/ES [7], določa med drugim analitske metode za ugotavljanje in identifikacijo antibiotikov tetraciklinske skupine, za določanje klortetraciklina, oksitetraciklina in tetraciklina ter oleandomicina; ker navedene metode niso več potrebne za namene Direktive Sveta 70/524/EGS z dne 23. novembra 1970o dodatkih v krmi [8], kakor je bila nazadnje spremenjena z Direktivo 98/19/ES [9]; ker opisane metode glede na znanstveno in tehnično znanje niso več primerne za uporabo v druge namene; ker je torej primerno te metode črtati;

ker Četrta direktiva Komisije 73/46/EGS z dne 5. decembra 1972 o določitvi analitskih metod Skupnosti za uradni nadzor krme [10], kakor je bila nazadnje spremenjena z Direktivo 92/89/ES [11], določa med drugim analitske metode za določanje tiamina (vitamin B1, anevrin) ter določanje askorbinske kisline in dehidroaskorbinske kisline (vitamin C); ker navedene metode niso več uporabne za ta namen zaradi napredka v znanosti in tehniki; ker je torej primerno te metode črtati;

ker Šesta direktiva Komisije 75/84/EGS z dne 20. decembra 1974 o določitvi analitskih metod Skupnosti za uradni nadzor krme [12], kakor je bila nazadnje spremenjena z Direktivo 81/680/EGS, določa analitske metode za določanje bukinolata, sulfakinoksalina in furazolidona; ker navedene metode niso več potrebne za namene Direktive 70/524/EGS; ker zaradi napredka v znanstvenem in tehničnem znanju obstajajo razlogi za sklepanje, da navedene metode dajejo napačne rezultate; ker je bolje, da metode ni, kakor da je določena metoda, ki daje napačne rezultate; ker je torej navedene metode primerno črtati;

ker skladno z Direktivo Sveta 95/53/ES z dne 25. oktobra 1995 o določitvi načel izvajanja uradnega nadzora na področju prehrane živali [13], in zlasti s členom 18 Direktive, države članice v odsotnosti metod vzorčenja in analiz Skupnosti zagotovijo, da se uporabljajo analitske metode, ustrezne standardom, ki so jih priznali mednarodni organi, ali znanstveno priznanim pravilom, če takih standardov ni;

ker so ukrepi, predvideni s to direktivo, v skladu z mnenjem Stalnega odbora za krmo,

SPREJELA NASLEDNJO DIREKTIVO:

Člen 1

Direktiva 71/250/EGS se spremeni:

1. v členu 1 se črta besedilo "in določanje alkaloidov v bobu";

2. v Prilogi k Direktivi se črta točka 15 "Določanje alkaloidov v bobu".

Člen 2

Direktiva 72/199/EGS se spremeni:

1. v členu 2 se črta besedilo "ugotavljati in identificirati antibiotike skupine tetraciklinov ter" in "klortetraciklina, oksitetraciklina, tetraciklina, oleandomicina,";

2. v Prilogi II k Direktivi se črtajo točke 1 "Ugotavljanje in identifikacija antibiotikov skupine tetraciklinov", 2 "Določanje vsebnosti klortetraciklina, oksitetraciklina in tetraciklina" in 3 "Določanje vsebnosti oleandomicina".

Člen 3

Direktiva 73/46/EGS se spremeni:

1. v členu 2 se črta besedilo "tiamin, (anevrin, vitamin B1), askorbinska in dehidroaskorbinska kislina (vitamin C)";

2. v Prilogi II k Direktivi se črtata točki 1 "Določanje tiamina (vitamin B1, anevrin)" in 3 "Določanje askorbinske kisline in dehidroaskorbinske kisline (vitamin C)".

Člen 4

Direktiva 75/84/EGS se razveljavi.

Člen 5

Države članice sprejmejo zakone in druge predpise, potrebne za uskladitev s to direktivo, najpozneje devet mesecev po začetku njene veljavnosti. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 6

Ta direktiva začne veljati dvajseti dan po objavi v Uradnem listu Evropskih skupnosti.

Ta direktiva je naslovljena na države članice.

V Bruslju, 16. julija 1998

Za Komisijo

Franz Fischler

Član Komisije

[1] UL 170, 3.8.1970, str. 2.

[2] UL L 155, 12.7.1971, str. 13.

[3] UL L 246, 29.8.1981, str. 32.

[4] UL L 38, 11.2.1974, str. 31.

[5] UL L 48, 19.2.1997, str. 22.

[6] UL L 123, 29.5.1972, str. 6.

[7] UL L 179, 22.7.1993, str. 8.

[8] UL L 270, 14.12.1970, str. 1.

[9] UL L 96, 28.3.1998, str. 39.

[10] UL L 83, 30.3.1973, str. 21.

[11] UL L 344, 26.11.1992, str. 35.

[12] UL L 32, 5.2.1975, str. 27.

[13] UL L 265, 8.11.1995, str. 17.

--------------------------------------------------